Kisah Sudah Barilaan
Wayah hari raya tadi Palui umpat jua bailangan basilaturahmi kuliling kampung. kada tanggung-tanggung satiap rumah didatanginya, satiap tatamu urang disalaminya, kanal kah kada nang panting ujarnya sudah bamaapan, kadada lagi asa sangkal.
“Ikam tu Lui ai tamasuk urang nang kumplit,” ujar Garbus mamuji.
“Napa maksud ikam wan kumplit Bus? Bujur haja kalu ikam sambat itu awakku, aku baisi hidung, dua mata , muntung dan dua talinga, tangan kanan kiri batis kanan kiri langkap wan jarinya,” ujar Palui kada paham.
“Ikam urang nang taat baibadat kada katinggalan waktu,” ujar Garbus maambung.
“Alhamdulillah imbah puasa ini aku bujur-bujur asa lapang dada, kada lagi nang dipikirakan. Puasa kawa sabulanan, tarawih kada katinggalan, zakat fitrah dipunahi, lalu sudah basalaman, sudah barelaan, sudah bamamafan lahir bathin wan kakawalan, wan warung pakacil Isul wan kuperasi. Samunyaan sudah ihlas kadada lagi sangkut paut hutang-hutang,” ujar Palui lihum.
“Kanapa Lui, kadada lagi sangkut paut hutang-piutang?” ujar Garbus batakun.
“Bujur Bus ai, aku sudah minta maaf barelaan wan pakacil Isul nang bawarung, wan julak Ambrun nang mangariditakan sapida, wan gulu Janang nang mahutangi baju salawar dan bubuhan sidin-sidin samunyaan sudah ihlas mamaafakan aku dan rela bila ada nang bakalangan di hati,” ujar Palui.
“Ikam salah tafsir Lui ai, maaf bamaafan itu ihlas haja bila ada salah hilaf tapi sual hutang kada kawa dimaafakan karna itu urusan dunia,” ujar Garbus.
“Bujur bubuhan sidin kutakuni dan hakun mamafaakan aku lahir bathin, dunia akhirat,” ujar Palui mangarasi.
“Ayu ja tapintar ikam bapander Lui ai, mudahan bubuhan sidin bujur-bujur ikhlas,” ujar Garbus kada kawa malawani Palui nang pambabal.
“Mudahan ai sidin-sidin itu kada purun lagi managih karna samunyaan sudah barelaan lahir batin, dunia akhirat tamasuk hutang-hutangku nang jumlahnya ratusan ribu,” ujar Palui pina kahimungan banar.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn